## La Generalitat reforça la seua aposta pel TRAM de Castelló amb una inversió d’1,4 milions per a la reparació de la plataforma en paral·lel a les obres del Grau

*** En total, la Generalitat mobilitza 43,2 milions d’euros per a l’execució de projectes d’infraestructures i servicis a Castelló
* El vicepresident segon s’ha reunit amb l’alcaldessa de Castelló de la Plana per a parlar de la col·laboració en diferents projectes**

La Vicepresidència segona per a la Recuperació, Medi Ambient, Infraestructures i Territori reforça la seua aposta pel TRAM de Castelló amb una nova actuació que preveu destinar 1,4 milions d’euros per a la reparació integral de la plataforma actual en el centre de la ciutat. Esta actuació, complementària a les obres que s’estan executant en el Grau, està prevista que comence després de les festes de Reis per a no interferir en la campanya de Nadal.

Així ho ha confirmat el vicepresident segon per a la Recuperació, Medi Ambient, Infraestructures i Territori, Vicente Martínez Mus, després de reunir-se amb l’alcaldessa de Castelló de la Plana, Begoña Carrasco, i diferents secretaris autonòmics, directors generals, regidors i tècnics de les dos administracions.

En concret, l’actuació durà a terme una actuació integral que requerirà el desviament del TRAM i s’executarà per trams perquè l’afecció a les parades siga la més limitada que siga possible. Inicialment estava prevista una actuació concreta de 200.000 euros, però s’ha decidit fer-ne una integral amb un cost molt més elevat per a substituir la llamborda per aglomerat. “S’ha multiplicat per set la inversió prevista perquè és l’única manera de resoldre de manera definitiva el vial”, ha remarcat.

Martínez Mus ha recordat que, a més, s’està destinant un milió d’euros en l’ampliació de la línia 1 fins al Grau. Les dos administracions van acordar una modificació contractual després dels reajustaments sol·licitats pel consistori que implicarà una millora substancial del servici amb noves parades pactades amb els veïns. Una qüestió que implicarà ampliar uns mesos més els treballs, que finalitzaran a principis de 2026.

El pla per a millorar el TRAM de Castelló es complementa amb les quatre noves unitats 100 % elèctriques i accessibles, amb una inversió de 3,2 milions d’euros, i, altres mesures dutes a terme juntament amb del consistori, com l’elaboració d’un nou pla de servicis per a millorar l’eficiència i la mobilitat urbana. De la mateixa manera, avança la redacció del projecte per a nova línia 2. En este sentit, el vicepresident segon i l’alcaldessa han coincidit que “preferim adaptar els terminis si és necessari unes setmanes, però garantir que les obres es realitzen seguint els criteris de l’Ajuntament i en benefici dels veïns”.

Més enllà de les actuacions del TRAM de Castelló, l’altra gran iniciativa en matèria d’infraestructures és relativa a la ronda Oest de Castelló. “Un projecte estratègic que compta amb una inversió total de 46,5 milions d’euros, dels quals 37,3 milions procedixen de la Generalitat i 9,1 milions de l’Ajuntament”, ha explicat Martínez Mus. En esta actuació, el vicepresident segon ha remarcat que s’avança a bon ritme i que, després de la remissió del projecte final este mes per part de l’Ajuntament, s’aprovarà la licitació del tram entre la CV-151 i l’avinguda Alcora en el primer trimestre de 2026.

Respecte al segon tram s’està a l’espera d’una resposta del Govern una vegada es va remetre una proposta per part de la Generalitat i el consistori i que ja estava prevista pel pla general ratificat pel Ministeri de Transports. “L’aposta per dividir-ho en trams és per a avançar el més ràpid possible i no dilatar els terminis si depenen de tercers”.

En total, la Generalitat ha mobilitzat un total de 43,2 milions d’euros destinats a l’execució de projectes d’infraestructures i servicis a Castelló, amb l’objectiu de millorar la qualitat de vida dels ciutadans i enfortir la xarxa d’equipaments públics de la ciutat.

En l’àmbit mediambiental, la Generalitat ha atorgat 280.000 euros en ajudes a 34 municipis de la província per a combatre la sobrepoblació de senglars, dels quals 5.670 euros corresponen a Castelló de la Plana. En el marc d’este pla de xoc dut a terme en col·laboració amb l’empresa pública Vaersa s’han instal·lat caixes parany i s’han capturat mig centenar d’exemplars. De manera paral·lela, el decret d’ungulats fomenta la caça per a també atallar el problema de sobrepoblació en el municipi i el seu entorn.

D’altra banda, l’alcaldessa, Begoña Carrasco, ha agraït la presència a Castelló “del vicepresident segon de la Generalitat i de tot el seu equip de la Conselleria, secretaris autonòmics, directors generals, en la qual és la tercera cimera amb la Conselleria d’Infraestructures que fem en la nostra ciutat”.

Carrasco ha destacat que “des del primer dia, la Conselleria es va posar a la disposició dels castellonencs i aconseguírem desembossar, per descomptat juntament amb els regidors, les diferents àrees municipals i els tècnics, projectes que feia molts anys que estaven, per desgràcia per a tots els castellonencs, dormint en un calaix el somni dels justos i que prompte seran una realitat. Estem avançant de manera conjunta, treballant en equip, com ixen les coses avant i sobretot apostant pel futur de la nostra ciutat”.

Finalment, Carrasco ha assegurat que la reunió “ha sigut productiva i molt efectiva, s’han tractat moltíssims temes que tenim en comú, com el TRAM, el desenrotllament de logístics o la culminació de la ronda Oest per al desenrotllament de la ciutat de Castelló”.

Fecha: 06/11/2025